મારી આંખ ભરાઈ આવી. બીજે દિવસે એમના પતિને એ જ પૈસા આપ્યા. તો એ તો એટલો ખુશ થઈ ગયો કે આગલે દિવસે એમણે સંભળાવેલા બધાં સ્વસ્તિ વચનો ભૂલીને મને પૂછ્યું : ‘તમને હજી પૈસા જોઈએ છે કે ? જોઈતા હોય તો કહેજો હાં કે !’ મેં રસોડાનાં બારણાંમાં જોયું. એ ઊભાં’તાં. મારાં સંકટહારિણી, એ ઘરનાં ગૃહસ્વામિની. એમના મોઢા પર મર્માળુ સ્મિત હતું. મનેય આ આખી પરિસ્થિતિને લીધે હસવું આવી ગયું. ચાલો, આવીને ઊભેલું ટાણું તો સચવાયું, છુટકારાનો હાશકારો લેતો હું ત્યાંથી બહાર નીકળ્યો.